**ขอบเขตเนื้อหาการประชุมเชิงปฏิบัติการเพื่อพัฒนาองค์ความรู้ เรื่อง แนวทางการตรวจรักษา และป้องกันการติดเชื้อเอชไอวี ปี 2563 แก่บุคลากรทางการแพทย์**

**ระหว่างวันที่ 10 - 11 สิงหาคม 2563**

**ณ โรงแรมเซนทารา จ.สงขลา**

**……………………………………**

**ระยะเวลา รวมทุกหัวข้อ 12 ชั่วโมง**

**ความสำคัญ :** โครงการประชุมเชิงปฏิบัติการเพื่อพัฒนาองค์ความรู้ เรื่อง แนวทางการตรวจรักษาและป้องกันการติดเชื้อเอชไอวี ปี 2563 แก่บุคลากรทางการแพทย์จัดโดยกองโรคเอดส์และโรคติดต่อทางเพศสัมพันธ์ ร่วมกับสมาคมโรคเอดส์แห่งประเทศไทย เป็นการดำเนินงานเพื่อสนับสนุนการพัฒนาวิชาการและองค์ความรู้ที่เป็นปัจจุบัน การใช้สูตรยาที่เหมาะสม การเพิ่มประสิทธิภาพและประสิทธิผลการดูแลรักษา การติดตามการรักษา ความพร้อมของระบบบริการ ทัศนคติของแพทย์ผู้ให้บริการต่อการเริ่มยา ความเข้าใจของผู้รับบริการ โดยส่งเสริมการถ่ายทอดองค์ความรู้ทางด้านวิชาการและเทคโนโลยีสำหรับบุคลากรทางการแพทย์ ได้แก่ แพทย์ พยาบาล เภสัชกร นักเทคนิคการแพทย์ และ ทีมสหสาขาวิชาชีพที่เกี่ยวข้องของหน่วยงานผู้ให้บริการการดูแลรักษาผู้ติดเชื้อเอชไอวี/ผู้ป่วยเอดส์ เป็นการจัดเวทีนำเสนอองค์ความรู้ในการดูแลรักษาและป้องกันการติดเชื้อเอชไอวีที่ปรับปรุงให้ทันสมัยและเป็นปัจจุบัน เพื่อให้ผู้เข้าร่วมประชุมได้ติดตามความก้าวหน้าองค์ความรู้ และร่วมแลกเปลี่ยนความคิดเห็น หรือข้อซักถามจากการดำเนินงานในปัจจุบัน ซึ่งทางกองโรคเอดส์และโรคติดต่อทางเพศสัมพันธ์ได้ดำเนินการจัดอบรมมาอย่างต่อเนื่อง ทุกๆ สองปี ซึ่งเป็นกลไกสำคัญที่จะนำไปสู่การพัฒนาศักยภาพของบุคลากรทางการแพทย์ที่ให้การดูแลรักษาผู้ติดเชื้อเอชไอวี/ผู้ป่วยเอดส์ โดยมีแพทย์ผู้เชี่ยวชาญทั้งจากสมาคมโรคเอดส์แห่งประเทศไทย และจากโรงพยาบาลที่สำนักงานหลักประกันสุขภาพแห่งชาติขึ้นทะเบียนให้เป็นแพทย์ผู้เชี่ยวชาญ เป็นผู้ถ่ายทอดองค์ความรู้สำคัญในการประชุมครั้งนี้

**วัตถุประสงค์หลักในการสัมมนา:**

1. เพื่อเผยแพร่ององค์ความรู้เรื่องแนวทางการตรวจรักษาและป้องกันการติดเชื้อเอชไอวี ที่เป็นปัจจุบันและทันสมัย

2. เพื่อเผยแพร่การปรับเปลี่ยนระบบการบริหารจัดการการดูแลรักษาผู้ติดเชื้อเอชไอวี/ผู้ป่วยเอดส์ที่เป็นแนวทางใหม่ๆ สำหรับการดำเนินงานของหน่วยบริการ

**รูปแบบการประเมินผล**

มีการประเมินความพึงพอใจต่อการจัดการงานประชุมฯ และความรู้ที่ได้ เพื่อการนำไปใช้ประโยชน์ในงานที่เกี่ยวข้อง โดยใช้แบบสอบถามความพึงพอใจผู้เข้าประชุมฯ รายหัวข้อที่กำหนด หลังการสัมมนาฯ ทุกหัวข้อ

**1. บรรยาย เรื่อง**  สถานการณ์การแพร่ระบาดของเชื้อเอชไอวีในประเทศไทย

**วิทยากร**

* พญ.หรรษา รักษาคม ผู้อำนวยการกองโรคเอดส์และโรคติดต่อทางเพศสัมพันธ์

**ขอบเขตเนื้อหา** บรรยายสถานการณ์การแพร่ระบาดเชื้อเอชไอวีในประเทศไทย นโยบาย รูปแบบการดำเนินงาน ผลกระทบทั้งทางบวกและทางลบต่อการดำเนินงานป้องกันและแก้ไขปัญหาเอดส์ที่ผ่านมาจนถึงปัจจุบัน รวมถึงแนวทางการตรวจรักษาและป้องกันการติดเชื้อเอชไอวีในปัจจุบัน โดยการบรรยายนี้จะช่วยให้เห็นภาพรวมในปัจจุบันทั้งด้านสถานการณ์ทางระบาดวิทยา วิทยาศาสตร์เทคโนโลยีทางการดูแลรักษา และการป้องกัน และนโยบายการป้องกันและแก้ไขปัญหาเอดส์

**ระยะเวลา** 30 นาที

**วิธีการสอน** บรรยาย

**2. บรรยาย เรื่อง**  การตรวจวินิจฉัยการติดเชื้อและการติดตามการรักษา

**วิทยากร**

* นายศักดิ์ชัย เดชตรัยรัตน์ มหาวิทยาลัยเชียงใหม่

**ขอบเขตเนื้อหา** การตรวจวินิจฉัยทางห้องปฏิบัติการเป็นส่วนสำคัญที่จะสนับสนุนงานด้านการตรวจวินิจฉัยและการติดตามการรักษา โดยช่วยให้แพทย์ได้วินิจฉัย กรณีที่มีผลการตรวจเชื้อเอชไอวีเป็นบวกซึ่งนำไปสู่การรักษาโดยเร็ว เพื่อลดการแพร่กระจายเชื้อ ลดการเสียชีวิตจากการติดเชื้อฉวยโอกาสหากเริ่มการรักษาช้า หรือ การคงสถานะไม่ติดเชื้อในผู้ที่มีผลการตรวจเป็นลบให้ได้นานที่สุด รวมถึงเทคโนโลยีทางห้องปฏิบัติการที่ทันสมัยช่วยให้การตรวจวินิจฉัยได้แม่นยำ และ รวดเร็วยิ่งขึ้น

**ระยะเวลา** 60 นาที

**วิธีการสอน** บรรยาย แลกเปลี่ยนประสบการณ์ และซักถาม

**3. บรรยาย เรื่อง**  การดูแลรักษาผู้ใหญ่ติดเชื้อเอชไอวี

**วิทยากร**

* ศ. พญ.ศศิโสภิณ เกียรติบูรณกุล คณะแพทยศาสตร์ โรงพยาบาลรามาธิบดี

**ขอบเขตเนื้อหา** บรรยายการรักษาด้วยยาต้านเอชไอวีในผู้ใหญ่ โดยเกี่ยวกับการประเมินผู้ป่วยก่อนการเริ่มยาต้าน เกณฑ์การเริ่มยาต้าน ประเภทของยาต้านไวรัสสูตรต่างๆ ที่ปัจจุบันมีการปรับเป็นยาตัวใหม่ที่มีผลข้างเคียงน้อย พบการดื้อยาต่ำ และ รับประทานง่าย การประเมินการรับประทานยาอย่างต่อเนื่อง (Adherence) จนสามารถกดไวรัสได้ รวมถึง การดูแลผู้ติดเชื้อที่พบการรักษาล้มเหลว และ การดูแลผู้ติดเชื้อในกลุ่มพิเศษต่างๆ เช่น ผู้ป่วยที่เป็นไวรัสตับอักเสบบี/ซี โรคไต ร่วมด้วย ผู้ป่วยสูงอายุและมีโรคเรื้อรังต่างๆ ร่วมด้วย

**ระยะเวลา** 90 นาที

**วิธีการสอน** บรรยาย แลกเปลี่ยนประสบการณ์ และซักถาม

**4.บรรยาย เรื่อง**  การดูแลรักษาเด็กและวัยรุ่นติดเชื้อเอชไอวี

**วิทยากร**

* พญ.พุทธิชาติ ขันตี คณะแพทยศาสตร์ มหาวิทยาลัยสงขลานครินทร์

**ขอบเขตเนื้อหา** บรรยายการดูแลรักษาทารกที่คลอดจากแม่ติดเชื้อเอชไอวี ทารกที่ติดเชื้อเอชไอวี เด็กและวัยรุ่นที่ติดเชื้อเอชไอวี ในการเลือกสูตรยาที่ถูกต้องเหมาะสมกับแต่ละช่วงอายุ หรือ แต่ละประเภทของการติดเชื้อ การดูแลเด็กและวัยรุ่นที่ติดเชื้อเอชไอวีที่มีโรคติดเชื้อฉวยโอกาสร่วมด้วย ไปจนถึงการประเมินผลข้างเคียงจากยาต้านเอชไอวีที่อาจพบได้ในเด็กและวัยรุ่น การประเมินผลการรักษาด้วยยาต้านเพื่อให้เด็กและวัยรุ่นสามารถรับประทานยาได้อย่างต่อเนื่องตลอดไป

**ระยะเวลา** 60 นาที

**วิธีการสอน** บรรยาย แลกเปลี่ยนประสบการณ์ และซักถาม

**5. บรรยาย เรื่อง** การป้องกันการถ่ายทอดเชื้อเอชไอวีจากแม่สู่ลูก

**วิทยากร**

* รศ. พญ กมลวิช เลาประสพวัฒนา คณะแพทยศาสตร์ มหาวิทยาลัยสงขลานครินทร์

**ขอบเขตเนื้อหา** บรรยาย การดูแลรักษาหญิงตั้งครรภ์ในการป้องกันการถ่ายทอดเชื้อเอชไอวีจากแม่สู่ลูกตั้งแต่การวางแผนครอบครัว การเข้ารับการรักษาด้วยยาต้านในช่วงตั้งครรภ์ ช่วงระหว่างคลอด และ ช่วงคลอด การให้ยาต้านเอชไอวีในหญิงตั้งครรภ์กลุ่มต่างๆ เช่น ยังไม่เคยได้รับยาต้านมาก่อน หรือ เคยได้รับยาต้านมาก่อนแต่มีการรักษาล้มเหลว หรือดื้อยา เป็นต้น

**ระยะเวลา** 90 นาที

**วิธีการสอน** บรรยาย แลกเปลี่ยนประสบการณ์ และซักถาม

**6. บรรยาย เรื่อง**  การป้องกันและรักษาโรคติดเชื้อฉวยโอกาส

**วิทยากร**

* นพ.วีรวัฒน์ มโนสุทธิ สถาบันบำราศนราดูร

**ขอบเขตเนื้อหา** บรรยายการดูแลรักษาผู้ติดเชื้อเอชไอวีที่ติดเชื้อฉวยโอกาสร่วมด้วย เช่น วัณโรค PCP Cryptococcosis CMV เป็นต้น ซึ่งเมื่อผู้ป่วยติดเชื้อฉวยโอกาสเหล่านี้จะส่งผลต่อการรักษาเอชไอวี อาจทำให้ผลการรักษาล้มเหลว จนอาจทำให้ผู้ป่วยเสียชีวิตได้ ซึ่งในแต่ละโรคติดเชื้อฉวยโอกาส จะมีการประเมินอาการ การรักษาด้วยยา หรือ การพิจารณาระดับ CD4 ที่จะช่วยในการตัดสินใจรักษาโรคใดก่อนหลัง ซึ่งจะช่วยให้ผู้ป่วยได้รับการรักษาที่มีประสิทธิภาพยิ่งขึ้น

**ระยะเวลา** 90 นาที

**วิธีการสอน** บรรยาย แลกเปลี่ยนประสบการณ์ และซักถาม

**7.บรรยาย เรื่อง**  การป้องกันการติดเชื้อเอชไอวีและ โรคติดต่อทางเพศสัมพันธ์

**วิทยากร**

* พญ.นิตยา ภานุภาค พึ่งพาพงศ์ ศูนย์วิจัยโรคเอดส์ สภากาชาดไทย

**ขอบเขตเนื้อหา** บรรยายแนวทางการป้องกันการติดเชื้อเอชไอวี รวมถึงการคัดกรองโรคติดต่อทางเพศสัมพันธ์ ซึ่งปัจจุบันมีแนวโน้มการติดเชื้อเพิ่มขึ้นอย่างมาก การใช้ยาต้านเอชไอวีในการป้องกันการติดเชื้อเอชไอวี ทั้งก่อนสัมผัส (PrEP) และ หลังสัมผัส (PEP) โดยต้องมีการประเมินผู้ที่เสี่ยงต่อการติดเชื้อก่อนการพิจารณาให้ยา เพื่อให้ยามีประสิทธิผลสูงสุดในการป้องกันการติดเชื้อเอชไอวี

**ระยะเวลา** 90 นาที

**วิธีการสอน** บรรยาย แลกเปลี่ยนประสบการณ์ และซักถาม

**8.** **บรรยาย เรื่อง** การจัดระบบบริการเพื่อสนับสนุนการป้องกัน ดูแล และรักษา

**วิทยากร**

* นางเครือทิพย์ จันทรธานีวัฒน์ กองโรคเอดส์และโรคติดต่อทางเพศสัมพันธ์
* นางพัชรภรณ์ ภวภูตานนท์ กองโรคเอดส์และโรคติดต่อทางเพศสัมพันธ์

**ขอบเขตเนื้อหา** บรรยายเรื่องการจัดบริการการดูแลรักษาผู้ติดเชื้อเอชไอวี/ผู้ป่วยเอดส์ในสถานพยาบาล ที่ปัจจุบันมีรูปแบบการดำเนินงานรูปแบบใหม่ หลายๆ เรื่อง ได้แก่ การจัดบริการในรูปแบบ RRTTR การให้บริการยาต้านไวรัสโดยเร็ว (Rapid/Sameday ART) การให้คำปรึกษาแนะนำเพื่อให้ผู้ติดเชื้อรับประทานยาต้านเอชไอวีอย่างต่อเนื่องและสามารถกดไวรัสได้สำเร็จ (Enhanced Adherence Counselling and Viral load Monitoring: EAC) การจัดบริการรับยาต้านไวรัสสำหรับผู้ติดเชื้อเอชไอวีที่มีอาการคงที่ โดยมีผู้รับบริการเป็นศูนย์กลางตามบริบทของหน่วยบริการสุขภาพ (Differntiated antiretroviral Service Delivery: DSD) การพัฒนาคุณภาพระบบบริการการดูแลรักษาผู้ติดเชื้อเอชไอวี (DSC) รวมถึงแนวทางการลดการตีตราและเลือกปฏิบัติในสถานพยาบาล

**ระยะเวลา** 90 นาที

**วิธีการสอน** บรรยาย แลกเปลี่ยนเรียนรู้ และซักถาม

**9. บรรยาย เรื่อง** ชุดสิทธิประโยชน์ สำนักงานหลักประกันสุขภาพแห่งชาติ และ สำนักงานประกันสังคม

**วิทยากร**

* นพ.รัฐพล เตรียมวิชานนท์ รองเลขาธิการ สำนักงานหลักประกันสุขภาพแห่งชาติ
* นางนิสาชล มโหทาน สำนักงานประกันสังคม

**ขอบเขตเนื้อหา** บรรยายชุดสิทธิประโยชน์ของสำนักงานหลักประกันสุขภาพแห่งชาติ และ สำนักงานประกันสังคมที่เกี่ยวข้องกับการป้องกัน ดูแลรักษา ผู้ติดเชื้อเอชไอวี/ผู้ป่วยเอดส์ และ โรคติดต่อทางเพศสัมพันธ์ เพื่อให้สถานพยาบาลสามารถนำไปใช้ในการดูแลผู้ติดเชื้อเอชไอวี/ผู้ป่วยเอดส์ได้อย่างเหมาะสม เช่น สิทธิประโยชน์การตรวจเลือดเพื่อเชื้อเอชไอวีปีละ 2 ครั้งสำหรับคนไทย การได้รับยาต้านเอชไอวี การตรวจทางห้องปฏิบัติการโดยไม่ต้องเสียค่าใช้จ่ายในผู้ป่วยที่มีสิทธิประกันสุขภาพถ้วนหน้า และ สิทธิประกันสังคม รวมถึงการให้การรักษาต่างหน่วยบริการกรณีฉุกเฉินได้ เป็นต้น นอกจากนี้เป็นการบรรยายเรื่องการใช้โปรแกรม NAP ในการบันทึกข้อมูลผู้ติดเชื้อเอชไอวี/ผู้ป่วยเอดส์ สำหรับการขึ้นทะเบียน เพื่อใช้เป็นฐานข้อมูลผู้ติดเชื้อเอชไอวี/ผู้ป่วยเอดส์ระดับประเทศ ใช้เป็นข้อมูลในการจ่ายยา หรือ จ่ายค่าตรวจทางห้องปฏิบัติการคืนให้แก่หน่วยบริการ รวมถึงการใช้เป็นฐานข้อมูลสำหรับการพัฒนาคุณภาพการดูแลรักษา (90-90-90) ของสถานบริการ ทั้งในระดับหน่วยงาน ระดับจังหวัด ระดับเขต และ ระดับประเทศ

**ระยะเวลา** 60 นาที

* **วิธีการสอน** บรรยาย แลกเปลี่ยนเรียนรู้ และซักถาม